โครงการสร้างศูนย์กระจายสินค้าที่ลาดหลุมแก้ว

จากที่บริษัท ได้เปิดศูนย์กระจายสินค้าที่ บางนา-ตราด ในช่วงไตรมาสที่ 2 ของปี 2547
และคาดว่าจะสามารถขยายฐานได้มากขึ้นประกอบกับความต้องการขยายฐานการตลาดในพื้นที่ฝั่งตะวันออกและเพื่อรักษาความเป็นผู้นำในตลาดท่อเหล็กบริษัทได้มีแผนการสร้างศูนย์กระจายสินค้าเพิ่มเป็นแห่งที่
2 โดยดำเนินการเช่าที่ดินที่บริเวณอำเภอลาดหลุมแก้ว จ.ปทุมธานี
ในการก่อสร้างคลังสินค้าแทนการซื้อที่ดิน เพื่อลดภาระการลงทุน ซึ่งบริษัท คาดว่า
จะทำให้การขนส่งและกระจายสินค้าของบริษัทครอบคลุมยุทธศาสตร์สำคัญของกรุงเทพฯ เกือบทั้งหมด
โดยศูนย์กระจายสินค้าที่บางนา-ตราดเป็นประตูสู่ภาคตะวันออก
ส่วนศูนย์กระจายสินค้าที่ลาดหลุมแก้วเป็นเส้นทางสู่ภาคตะวันออกเฉียงเหนือและภาคเหนือ
ขณะที่ตัวโรงงานของบริษัท ที่สุขสวัสดิ์ เป็นเส้นทางๆไปสู่ภาคใต้
อันจะทำให้บริษัทสามารถขยายฐานลูกค้าได้ครอบคลุมเพิ่มมากขึ้น

ทั้งนี้บริษัท คาดว่าจะเริ่มดำเนินการก่อสร้างในช่วงไตรมาสที่3ของปี 2549
และคาดว่าจะสามารถเปิดดำเนินการได้ในช่วงปลายปี 2549
โดยคาดว่าจะใช้เงินลงทุนสำหรับการก่อสร้างอาคารและซื้อเครื่องมืออุปกรณ์ รวมประมาณ 50
ล้านบาท
และศูนย์กระจายสินค้าดังกล่าวจะมีความสามารถในการสำรองผลิตภัณฑ์ท่อเหล็กไว้จำหน่ายประมาณ
4,000 ตัน

โครงการก่อสร้างโรงงานผลิตท่อ 16 นิ้วที่นิคมอุตสาหกรรมสมุทรสาคร

  ตามที่บริษัทได้เปิดเผยโครงการในอนาคตไว้ในรายงานประจำปี 2547
  ว่าบริษัทมีแผนจะนำเข้าท่อเหล็กที่มีขนาด

ใหญ่กว่า 200 มม. เข้ามาทำตลาดในช่วงต้นปี 2548 นั้น บริษัทได้ตัดสินใจเปลี่ยนแปลงแผน
โดยจะทำการผลิตท่อเหล็กขนาดใหญ่เอง (16 นิ้ว) แทนการนำเข้าดังกล่าว
เนื่องจากหลังจากบริษัทได้ทำการศึกษาตลาดและโครงการในรายละเอียดพบว่า
ตลาดท่อเหล็กขนาดใหญ่มีศักยภาพในการเติบโตที่ดีในอนาคต ดังนั้น บริษัทจึงเล็งเห็นว่า
การลงทุนผลิตท่อเหล็กขนาดใหญ่เองจะทำให้บริษัทมีความสามารถในการแข่งขันสูงขึ้นและสามารถให้ผลการตอบแทนการลงทุนที่เหมาะสม
และบริษัท ได้ดำเนินการเช่าที่ดินในนิคมอุตสาหกรรมสมุทรสาคร
สำหรับการก่อสร้างโรงงานผลิตท่อขนาด 16 นิ้ว
แทนการซื้อที่ดินเพื่อลดภาระการลงทุนอีกทั้งบริษัทเห็นว่าการตั้งโรงงานในนิคมอุตสาหกรรมสมุทรสาครมีความเหมาะสมเนื่องจากมีสาธารณูปโภคครบครัน
อีกทั้งโรงงานชุบสังกะสีของบริษัท อยู่ในนิคมเดียวกัน
สามารถช่วยลดค่าใช้จ่ายในการขนส่งสินค้าไปชุบสังกะสีและง่ายต่อการบริหารจัดการโรงงานทั้ง 2
แห่ง นอกจากนี้นิคมดังกล่าวยังอยู่ใกล้กับคลังสินค้าที่ลาดหลุมแก้ว
ซึ่งจะช่วยประหยัดต้นทุนในการขนส่งสินค้าไปยังศูนย์กระจายสินค้าอีกด้วย บริษัท
คาดว่าจะเริ่มดำเนินการก่อสร้างในช่วงไตรมาสแรกของปี 2549
และคาดว่าจะสามารถเปิดดำเนินการได้ในช่วงปลายไตรมาสที่สอง ของปี 2549
และใช้เงินลงทุนสำหรับการก่อสร้างรวมประมาณ 400-500 ล้านบาท

บริษัท คาดว่าจะได้รับประโยชน์จากทั้งสองโครงการ ดังนี้ 

-   บริษัทสามารถเพิ่มยอดจำหน่ายท่อเหล็กโดยไม่ทำให้เกิดการแข่งขันกับผลิตภัณฑ์ของบริษัทในปัจจุบัน
    เนื่องจากเป็นการจำหน่ายผลิตภัณฑ์ท่อเหล็กในตลาดใหม่ซึ่งเป็นตลาดที่สินค้าของบริษัทกระจายไปไม่ทั่วถึงในปัจจุบัน
    ดังนั้นจึงไม่ส่งผลกระทบต่ออัตราการทำกำไรของบริษัท

-   บริษัทสามารถลดต้นทุนการผลิตได้เนื่องจากการผลิตท่อเหล็กในปริมาณที่มากขึ้นจะทำให้บริษัทได้รับประโยชน์จากการประหยัดต่อขนาด
    (Economy of Scale)

-   บริษัทสามารถเพิ่มศักยภาพในการแข่งขันกับผู้ผลิตท่อเหล็กรายอื่นๆ
    โดยหลีกเลี่ยงการแข่งขันทางด้านราคาเพื่อลดผลกระทบต่ออัตราการทำกำไรของบริษัทในระยะยาว
    โดยการขยายการจำหน่ายท่อเหล็กไปสู่ลูกค้ากลุ่มทั่วไปโดยตรง (Retail) มากขึ้น
    เนื่องจากลูกค้ากลุ่มนี้เป็นกลุ่มลูกค้าที่ให้ความสำคัญกับคุณภาพของท่อเหล็กมากกว่าราคา

-   ขยายประเภทผลิตภัณฑ์ให้มีความหลากหลายมากยิ่งขึ้น โดยเฉพาะอย่างยิ่งท่อเหล็กขนาดใหญ่
    เพื่อรองรับความต้องการท่อเหล็กที่เติบโตตามอุตสาหกรรมอสังหาริมทรัพย์และโครงการสาธารณูปโภคของภาครัฐรวมไปถึงงานโครงสร้าง
    ทั้งนี้
    การผลิตท่อเหล็กขนาดใหญ่ภายในประเทศจะสามารถนำมาใช้ทดแทนการนำเข้าจากต่างประเทศซึ่งมีราคาสูงกว่า